„Северна доктрина“ или „Доктрина за експанзия на север“ (на японски: 北進論, "Хокушинрон") е политическа доктрина на Японската империя отпреди началото на Втората световна война, според която Манджурия и Сибир са сфери на особен интерес заради икономическия си потенциал и трябва да станат обект на японската експанзия в Азия. Поддръжниците на тази доктрина се наричат „Група за удар на север“ и се радват на широката подкрепа на Японската имперска армия, но плановете за осъществяването ѝ се изоставят след поражението в битката при Халхин Гол през 1939 г. Вместо това се възприема противоположната „Южна доктрина“ (南進論, "Наншинрон"), според която Югоизточна Азия и тихоокеанските острови притежават по-голям икономически интерес и завземането им ще донесе ресурсите на европейските колониални сили след неутрализирането им в Тихия океан.